Det 11. stjerneøjeblik venter lige om hjørnet

**Tilbageblik på 10 mesterskaber med ”stjerneøjeblikke” i Spar Nord Arena**

Sidste år fejrede DM 10 års jubilæum i Spar Nord Arena i Skive. Det 11. DM i streg venter lige om hjørnet. En tangering af antallet af mesterskaber i Atleticum i Malmø, hvor mesterskaberne blev afholdt før den første rundbane i Danmark så dagens lys i 2007. Året efter arrangerede Skive AM det første DM i Spar Nord Arena. Der er sket meget siden da – både med de fysiske forhold ti Spar Nord Arena og det generelle niveau i Dansk Atletik.

Det har været ti år med uforglemmelige øjeblikke med det bedste, som dansk atletik har at byde på. Og 2018 bliver næppe en undtagelse.

Der har været masser af højdepunkter gennem årene, og et kig på Arena-rekorderne viser, at niveauet i dansk atletik er højnet ganske betydeligt gennem årene, hvor flere danske rekorder har set dagens lys.

Vi begynder **det historiske tilbageblik i 2008**, hvor seniorer og ungdom var samlet i en tætpakket weekend. En 14-årig dreng fra Aarhus 1900, Janick Klausen, deltog i sit første inde-DM og var tæt på at vinde sit første seniormesterskab, da han sprang 2,02 m. Under stort pres fra opkomlingen formåede klubkammeraten Jens Møller Boeriis at klare 2,05 m og sikrede sig mesterskabet. Siden har Janick flere gange underholdt publikum med sin store springtalent – og i år vender han tilbage og kan sikre sig sit femte mesterskab indendørs.

I 2009 imponerede kuglestøderen Kim Christensen med en imponerende serie i Spar Nord Arena, der blev kronet med 19,65 m som det længste stød. Sparta-støderen nåede at sejre hele syv gange i Spar Nord Arena, inden han indstillede en flot karriere i 2014. Kim var en populær gæst i det sydvestlige hjørne af arenaen, hvor han altid var garant for at skabe god stemning og få publikum med. I 2009 dukkede Sara Slott Petersen, Aarhus 1900, for første gang op i arenaen og viste sin suverænitet på både 200 m (24,75 sek.) og 400 m (56,09 sek.). Heidi K. Jensen, Sparta, vandt både 800 m og 1500 m og havde året efter en enkelt optræden mere i Spar Nord Arena, inden hun helligede sig trænergerningen af blandt andet sin egen søn, Nick Jensen. Hun er fortsat indehaver af den danske rekord udendørs på 1500 m, som lyder på 4.07,18 min. – sat i 2002, og indendørsrekorden på 800 m på 2.02,33 fra 2000.

**I 2010 blev mesterskaberne for seniorer og ungdom adskilt fo**r første gang i mange år, og det gav bedre plads til alle. Morten Jensen, Sparta, gav en flot opvisning i længdespring og vandt med 8,04 m, men måtte se sig selv mangle 6 cm til kravet til inde-VM i Doha. Danmarks ubestridt bedste længdespringer i hen ved et årti har seks gange sikret sig DM-guld i Skive, og året efter lykkedes det ham at vinde bronze ved EM-inde i Paris med 8,00 m. I 2017 var det tæt på at Morten igen havde løbet med guldet – men måtte ”nøjes” med sølvet.

**Trespring blev en af de helt store oplevelser ved DM** i **2011.** Spartas veteran Anders Møller slog til allerede i anden runde af konkurrencen med et spring på 16,69 m og sikrede sig både mesterskab og kvalifikation til inde-EM i Paris. Det var der ikke mange, der havde set komme, men EM-turen var et bevis på, at der i Anders gemmer sig et utæmmeligt konkurrencemenneske , som nåede at vinde fem DM-titler i arenaen.

**I 2012 leverede Nick Ekelund-Arenander en pragtpræstation i arenaen**. I det indledende heat på 200 meter satte Ekelund-Arenander personlig rekord med 21,81sek, og i finalen var Ekelund endnu hurtigere, da han snuppede guldet foran Nicklas Hyde i 21,65 sek. Dagen efter vandt han også 400 meter, da han aflivede Jacob Riis to år gamle danske rekord (47,04) med tiden 47,01 sek., men forpassede kravet til VM-inde i Istanbul med 9/100 sekund. Nick har i alt vundet syv individuelle mesterskaber i Skive og er dermed sammen med Kim Christensen og Andreas Martinsen den mest vindende mandlige udøver i arenaen. Samme år løb Andreas Bube 1.52,30 min. på 800 m, og senere på året kronede Bagsværd-løberen værket med en EM-sølvmedalje i Helsinki på 800 m. Bube vandt sit første mesterskab i arenaen på 200 m i 2009, fulgte op med medaljer på 400 m og har siden vundet i alt fem danske mesterskaber på 800 m i arenaen. I 2017 kunne Andreas Bube føje endnu en international medalje til samlingen, da han til Inde-EM vandt sølv på 800 m.

**Holstebro-sprinteren Martin Krabbe vandt i 2013 sit sjette DM-guld** i arenaen, hvilket var niende gang i træk, at han kunne lade sig kåre som Danmarks hurtigste mand. Det blev Krabbes sidste mesterskab, og han overlod scenen til det nye sprinternavn Morten Dalgaard Madsen – såmænd fra arrangørklubben Skive AM – som nåede at vinde tre mesterskaber.

**I 2014 var det en kvinde, der stjal opmærksomheden** med sin danske rekord i kuglestød, da Trine Mulbjerg fik kuglen sendt ud på ny dansk rekord – 16,69 m. Trine er med ni mesterskaber den mest vindende kvinde i Spar Nord Arena. De to første mesterskaber blev vundet for Ringkøbing, siden fik Aarhus 1900 glæde af Trine, mens det i dag er Sparta som er hjemklubben. Trine kan i år hente den tiende titel til samlingen i Spar Nord Arena.

**To danske rekorder så dagens lys i 2015.** Maria Larsen, KIF, forbedrede rekorden på 3000 m til 9.19,56 min., mens Spartas mænd savede rekorden på 4x200 m ned til 1.26,70 min. Hækkeløberen Andreas Martinsen, Aarhus 1900, forbedrede arenarekorden til 7,84 sek. på 60 meter hæk, og det samme gjorde Rasmus W. Jørgensen i stangspring med 5,37 m.

**2016 tilhørte Sara Slott Petersen**. Allerede ved DM-inde viste hun, at noget stort var i vente: Hun satte dansk rekord på 200 m i tiden 23,87 sek., forbedrede arenarekorden på 400 m til 53,85 sek. og havde stor andel i Aarhus 1900’s danske rekord på 4x200 m på 1.38,79 min. Siden fulgte et europamesterskab og et allerede historisk OL-sølv i favoritøvelsen 400 m hæk. I alt er det blevet til ni individuelle mesterskaber til Aarhus 1900’s store internationale stjerne. I 2018 kan hun hente den tiende titel på 400 m distancen.

**2017 bød på en tangering af den danske rekord på 60 m for mænd.** Kristoffer Hari, Hvidovre tangerede i finalen Benjamin Hechts 18 år gamle rekord. Mathilde U Kramer satte ny halrekord på 60 m hæk i 8.45s – blot 3/100 fra den danske rekord. 400 m finalerne var i international klasse og bød på nye Arenarekorder hos både mænd og kvinder - Benjamin Lobo Vedel i 46.83s og Sara Slott Petersen i 53.67s. Endelig tog Andreas Martinsen sin 7. titel i træk på 60 m hæk i ny arenarekord tid 7.78s.

Af Annette Nørgård Jensen, presseansvar DM Inde 2018